Westerse skoonheid is nie ál skoonheid nie — alternatief
Westerse skoonheid is nie ál skoonheid nie
March 22, 2016 by Nico de Wet in Cliffordene Norton
Tydens die Junie-vakansie van my honneursjaar moes ons ’n profiel doen oor ’n haarkapper in jou dorp. ’n Projek waaroor ek opgewonde was, het toe nie so goed uitgedraai nie, want – het ons dosent besluit – ons moes ’n ander haarkapper as ons gewone een besoek.
Waar ek gewoonlik na Arlene sou gaan (en ’n pragstuk van ’n profiel kon skryf want Arlene is ’n BBS: bold, beautiful and sassy), het ek na Ziggy’s gegaan – ’n haarkapper in Bloemfontein ’n hanetree van my ma se woonstel af.
Ek het ’n rooi weave ingesit wat beide my ma en my beste vriendin nie kon verdra nie en my profiel, wat soos ’n bemarkingstuk gelees het, geskryf.
Tydens die lees van hierdie selfde stuk, het ons Joernalistieke dosent, Hannelie Booyens uitgewys dat ek ’n interessante angle gemis het: Die feit dat swart/bruin vroue streef na Westerse haarstyle. (Dit het opgekom toe ek verduidelik het dat my haarkapper my hare twee keer gewas het om van al die chemikalieë ontslae te raak om my natuurlike tekstuur uit te bring voor sy my hare gevleg het.)
Ek het verlede jaar weer daaraan gedink toe ek die aanbieder van Fashion Police Giuliana Rancic se aanmerkings oor die Disney-ster Zendaya Coleman se hare gelees het. Giuliana was van mening dat Zendaya se dreadlocks by die Oscars haar na dagga laat ruik het.
Zendaya was onsteld oor die sterotipiese siening dat dagga en dreadlocks moet saamloop. Ek ook, want ek ken baie mense wie se dreadlocks skoner en beter versorg is as my eie hare.
Zendaya het op haar Instagram-bladsy gepost: “Daar is reeds hewige kritiek van Afro-Amerikaanse hare in die samelewing sonder die hulp van onkundige mense wat kies om ander te oordeel op grond van die krul van hul hare. Studies het getoon dat selfs al probeer ons om op te tree sonder vooroordeel, dit soms net versteek is in ons verlede of omgewing. Dié verborge vooroordeel beïnvloed ons aksies. Dit is ons taak om hierdie vooroordele binne ander en onsself raak te sien en te vernietig voordat hulle seermaak.”
Giuliana se opmerkings was onkundig om die minste te sê, maar dit het my ook laat besef hoe skoonheid steeds aan Westerse standaarde gemeet word. Nie net deur ander nie, maar ook deur myself.
En al is dit maklik om ’n bekende soos Giliana te kruisig oor haar grap (maak nie saak hoe swak smaak dit was nie), is hierdie selfde vooroordeel iets waaraan ek myself al ’n paar keer skuldig gemaak het.
In my tweede jaar het ek ’n bad hair day beleef, wel eintlik beleef ek elke dag ’n bad hair day, maar hierdie een was erg. Toe het ek besluit om ’n Afro te maak. Iets wat gedurende my grootwordjare pragtig aan my ma gelyk het, het my laat lelik voel. Al het meeste van die mense vir my vertel ek lyk mooi, kon ek nie die skoonheid in myself sien nie. Ek wou ’n syglad GHD-haarstyl hê.
My beste vriendin hou ook van weaves (lank en kort) en die eerste keer wat ek haar in haar natuurlike hare in ’n Afro gesien het, was dit nie vir my mooi nie. Dit het ’n rukkie geneem voor ek haar haarstyl aantreklik gevind het.
In hierdie era is dit vreemd dat daar nog steeds sekere standaarde van skoonheid is en nog vreemder dat ek, ’n moderne jong vrou steeds nie my natuurlike haartekstuur of voorkoms mooi kan vind nie.
Dié vooroordeel in myself vind ek baie erger as in ’n ander persoon, want as ek myself en die geskenke van my kultuur nie aantreklik vind nie, hoe kan ek dit van ander verwag?
En so mooi soos wat ek vir Viola Davis of Lupita Nyong’o vind, maak dit nie veel saak as ek nie die skoonheid in my eie hare (met ’n wil van hul eie) of in dié van my beste vriendin kan sien nie.
Dat dit ’n agtienjarige geneem het om my dit te laat insien, is nie lekker nie – maar ten minste weet ek nou as ek ’n vrou met ’n Afro of in haar natuurlike haarstyl raakloop, sal ek nie dink“Should’ve worn a weave” of“Al ooit van relaxer gehoor?” nie.
Nee, ek sal dink aan Zendaya se woorde: “Mense van kleur, ons hare is goed genoeg. Vir my is locs ’n simbool van krag en skoonheid, amper soos ’n leeu se maanhare.”
March 22, 2016 /Nico de Wet
westerse standaarde, skoonheid, hare, weaves